b'\n_START_ARTICLE_\nPius IV\n_START_PARAGRAPH_\nPius IV (1499\xe2\x80\x931565), syntym\xc3\xa4nimelt\xc3\xa4\xc3\xa4n Giovanni Angelo Medici, oli paavina  26. joulukuuta 1559 \xe2\x80\x93 9. joulukuuta 1565. H\xc3\xa4n oli vaatimattomista oloista Milanosta, ja hyvin kaukaista sukua mahtavalle Firenzen Medici-suvulle. H\xc3\xa4n opiskeli Bolognassa ja muutti Roomaan 1527. H\xc3\xa4n oli paavi Paavali III:n suosiossa ja sai nopeasti useita kirkollisia virkoja. Paavali IV:n kuoltua Medici valittiin paaviksi. H\xc3\xa4nen ensimm\xc3\xa4isi\xc3\xa4 toimiaan oli julistaa yleinen armahdus edelt\xc3\xa4j\xc3\xa4ns\xc3\xa4 kauden lopettaneeseen mellakkaan osallistuneille. H\xc3\xa4n toi oikeuden eteen edelt\xc3\xa4j\xc3\xa4ns\xc3\xa4 veljenpojat, syytti n\xc3\xa4it\xc3\xa4 murhasta ja teloitutti. Oikeudenk\xc3\xa4ynti oli farssi, ja Pius V mit\xc3\xa4t\xc3\xb6i sen p\xc3\xa4\xc3\xa4t\xc3\xb6kset j\xc3\xa4lkeenp\xc3\xa4in._NEWLINE_H\xc3\xa4n toimi inkvisition parissa ja vastusti kalvinismia ja k\xc3\xa4ynnisti  Trenton kirkolliskokouksen keskeytyksiss\xc3\xa4 olleet neuvottelut uudelleen, mutta muuten h\xc3\xa4nen suurin intohimonsa n\xc3\xa4ytt\xc3\xa4\xc3\xa4 olleen rakentaminen. H\xc3\xa4n ty\xc3\xb6llisti muun muassa Michelangeloa Roomassa. Michelangelon kuoleman j\xc3\xa4lkeen vuonna 1564 h\xc3\xa4n m\xc3\xa4\xc3\xa4r\xc3\xa4si taidemaalari Daniele da Volterran peitt\xc3\xa4m\xc3\xa4\xc3\xa4n Michelangelon Viimeisess\xc3\xa4 tuomiossa olevan alastomuuden.'